" Ég ætla bara að biðja ykkur blaðamenn á ágæta Skessuhorni að leiðrétta hinn hroðalega misskilning og handvömm sem blaðamaður Vísis.is varð uppvís að í morgun , þegar hann hefur eftir mér orð á vísi.is sem ég hef alls ekki sagt , " segir Sigrún Ámundadóttir , starfsmaður OR í samtali við Skessuhorn . Á fréttavef Vísis greindi frá því á tólfta tímanum í morgun að til stæði að selja gömul líkamsræktartæki úr eigu OR . Þar átti Sigrún m.a. að hafa sagt að tækin væru ekki nógu góð fyrir Reykvíkinga og því yrðu þau seld í heilu lagi út á land . " Eina sem ég sagði við þennan blaðamann Vísis var að ég teldi líklegt að líkamsræktarstöð af landsbyggðinni keypti þessi tæki því þær hefðu oft úr minna að moða en stöðvarnar í Reykjavík . Það að ég hafi borið því við að vera með landsbyggðarhroka er uppspuni blaðamanns Vísis frá rótum . Sökum þess hvernig frétt Vísis var orðuð hef ég og fyrirtækið orðið fyrir miklu aðkasti og ég harma að slíkt mannorðsmorð geti átt sér stað í nútíma fjölmiðlun , " sagði Sigrún í samtali við Skessuhornsvefinn . Þessu til viðbótar má bæta því við að nú klukkan 16 var Vísir ekki búinn að leiðrétta orð Sigrúnar í nýrri frétt , né skrifa afsökunarbeiðni , heldur breytti miðillinn upprunalegu fréttinni á Vísi , sem óneitanlega gerir ekki sama gagn og að ný frétt með leiðréttingu sé skrifuð .